Þingræður haldnar á Alþingi Íslendinga

Forseti (EystJ): Mér hefur borizt svo hljóðandi bréf: „Reykjavík, 15. febr. 1972. Bjarni Guðnason, 3. landsk. þm., hefur í dag ritað mér á þessa leið: „Þar sem ég er á förum til útlanda í opinberum erindum og mun ekki geta sótt þingfundi næstu vikur, leyfi ég mér að biðja um fjarvistarleyfi og með skírskotun til 138. gr. laga um kosningar til Alþ. að óska þess, að 1. varamaður landsk. þm. SF, Halldór S. Magnússon viðskiptafræðingur, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fara fram í Sþ. rannsókn á kjörbréfi varamannsins. Gils Guðmundsson, forseti Nd.“ Kjörbréfanefnd hefur tekið þetta bréf til íhugunar.



Herra forseti. Kjörbréfanefnd hefur athugað kjörbréf Halldórs S. Magnússonar viðskiptafræðings, sem nú tekur sæti hér á hv. Alþ. í forföllum hv. 3. landsk. þm., Bjarna Guðnasonar. Samkv. kjörbréfinu, sem gefið er út af landskjörstjórn, er Halldór S. Magnússon 1. varamaður landsk. þm. SF. Að lokinni athugun leggur kjörbréfanefnd til, að kosning Halldórs S. Magnússonar sé metin gild og kjörbréf hans samþykkt.



Herra forseti. Það er ekki út af kjörbréfinu sem slíku, sem ég hef kvatt mér hljóðs. Ég hef áður á þessu þingi látið í ljós aðvörunarorð um það, hvernig beitt er ákvæðunum til þess að taka inn varaþm. Og mér sýnist, að það sé farið að ríkja verulega varasamt frjálslyndi í því sambandi. Nú stendur fundur Norðurlandaráðs fyrir dyrum og við þurfum að fara þangað nokkrir þm. sem og ráðh. Í fyrra var sá háttur hafður á, að dregið var úr þinghaldinu af hálfu forsetanna svo sem verða mátti á meðan, og ég hefði haldið, að líkt yrði að farið nú með tilliti til þeirra þm., sem eru í Norðurlandaráði, og þess vegna hef ég t. d. sjálfur alls ekki gert ráð fyrir að kalla inn varamann fyrir mig, þó að þing væri hér án þess að nokkrar meiri háttar afgreiðslur færu fram á fundum í 2–3 daga. Ég vil ítreka það, sem ég hef áður gert, að beina því til hæstv. forseta Sþ. og forsetanna sameiginlega, að þeir alvarlega athugi, hvaða venjur skapast hér í þinginu um það, að menn kalli inn varamenn fyrir sig. Það hefur komið fyrir, held ég, á þessu þingi og það væri gott að fá um það skýrslu, að menn hafa jafnvel kallað inn fyrir sig varamann og verið í burtu kannske einn eða tvo daga sjálfir. Bæði er það óeðlilegur kostnaður, sem af þessu leiðir, en í öðru lagi hlýtur þetta að hafa truflandi áhrif á störf þingsins, ef út í öfgar er farið. Ég ætla ekki að vera með neinar ásakanir í garð einstakra flokka hér eða einstakra manna. Það er fjarri mér. En ég ítreka: ég bið hæstv. forseta alvarlega um að athuga þetta. Það eru tiltekin ákvæði um þetta í þingsköpum, og það er áreiðanlega ætlunin, að menn taki ekki inn fyrir sig varamenn nema alveg í fyllstu forföllum, þannig að þeir geti alls ekki mætt í þinginu og varaþm. fái þá einhvern verulegan tíma. Ég skal svo ekki hafa þessi orð fleiri, en vildi láta þessa aths. koma fram hér.

Forseti (EystJ): Ég vil út af því, sem hv. þm. sagði og snerti forsetana, taka undir, að það er rétt, að ég sagði hér einu sinni fyrir nokkru, að ég mundi beita mér fyrir því, að þessi mál yrðu rædd, forsetar ræddu þessi mál. Ég mun beita mér fyrir því, að þeir ræði þau við formenn þingflokkanna, en að sjálfsögðu eru þessi mál að mjög litlu leyti á valdi forseta. En ég tel það skynsamlega uppástungu, að forsetarnir ræði þessi mál við formenn þingflokkanna, og ég mun beita mér fyrir því, að svo verði gert.

Forseti (EystJ): Mér hefur borizt svo hljóðandi bréf: „Ólafur Jóhannesson, 1. þm. Norðurl. v., hefur í dag ritað mér á þessa leið: „Þar sem ég er á förum til útlanda í opinberum erindum og mun ekki geta sótt þingfundi næstu vikur, leyfi ég mér að biðja um fjarvistarleyfi og með skírskotun til 138. gr. laga um kosningar til Alþ. að óska þess, að 1. varamaður Framsfl. í Norðurlandskjördæmi vestra, Magnús H. Gíslason bóndi, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fara fram í Sþ. rannsókn á kjörbréfi varamanns. Gils Guðmundsson, forseti Nd.“ Hv. kjörbréfanefnd hefur skoðað kjörbréfið.



Herra forseti. Kjörbréfanefnd hefur rannsakað kjörbréf Magnúsar H. Gíslasonar bónda, Frostastöðum, 1. varaþm. Framsfl. í Norðurlandskjördæmi vestra. Magnús H. Gíslason tekur hér sæti í fjarveru Ólafs Jóhannessonar, 1. þm. Norðurl. v. Kjörbréfanefnd hefur ekkert að athuga við kjörbréf þm. og mælir með því, að kosning hans verði metin gild og kjörbréfið samþykkt.